Henrik Rasmussen (KF), 2010-05-06:
I virkeligheden er Det Konservative Folkeparti meget enig ikke bare i mange af de målsætninger, men også i de tendenser, der beskrives i netop dette beslutningsforslag.
Af forslaget fremgår det, at der mangler en helhedspolitik på ungdomsområdet, og man mener, at der skabes for meget enkeltsagspolitik.
Det er jeg langt fra enig i.
Og der er ærlig talt kun en måde at hjælpe de unge på, og det er ved at trække dem ud af mængden og forsøge at få dem på ret køl, ved at de simpelt hen får opbygget et selvværd, som de ikke nødvendigvis har i forvejen.
De unges baggrunde er meget forskellige.
Nogle har haft en dårlig opvækst, andre manglende opdragelse, nogle har en anderledes kultur og kulturel baggrund eller har blot fundet sammen med de forkerte venner eller lignende.
UU-centrene i kommunerne gør og skal gøre en stor forskel.
Jeg ved, at kommunerne allerede stiller store krav til, at de unge spottes tidligt i skoleforløbet, så de kan blive vejledt rigtigt og deres selvtillid kan blive opbygget, så de unge opmuntres til at stole på sig selv og dermed kunne klare sig bedre i livet.
Dermed være ikke sagt, at vi får fat i dem alle.
Men jeg er helt enig i, at sundhed og forebyggelse skal komme rigtig tidligt.
Sociale problemer for de unge skal tackles individuelt – f.eks. spiseforstyrrelser og det store antal selvmord blandt unge, som det også er beskrevet i fremsættelsen.
Grunden til, at vi i dag ved, at der er så mange, som isolerer sig, og som desværre tyer til så drastiske midler, er jo netop, at man på institutionerne og skolerne er meget opmærksom på, hvordan og hvorledes man skal tackle de problemer, og er opmærksom på de unge mennesker.
Det er klart min opfattelse, at SSP-samarbejdet samt ungdomsskolerne m.v. gennem de seneste år er blevet styrket rundtomkring i Danmark, så det er ikke min opfattelse, at der mangler en overordnet plan fra regeringens side.
Det skal gøres ved et stort arbejde på området af de rigtig mange mennesker, som føler et ansvar for området, og som også er med til at engagere og sørge for, at de unge mennesker kommer ind i de lokale klubber og idrætsforeninger, så de viser de unge mennesker, at der er et alternativt miljø.
En ting er jeg dog meget enig i, og det er, at man ikke kun skal fokusere på de unge og deres uddannelse.
Det er vigtigt, at man også spiller ind i forbindelse med deres vennekreds, sociale og kulturelle baggrund, fritidsinteresser m.v.
Derfor er det også vigtigt for Det Konservative Folkeparti, at de mennesker, som kommer ud af skolesystemet, er hele mennesker.
Uddannelse skal de nok få, specielt når de bliver hele mennesker.
Regeringens politik har siden kommunalreformen skabt råderum for kommunerne, således at kommunerne selv kan løse deres opgaver netop på det her område ved at prioritere dem forskelligt.
Sluttelig er jeg nødt til at fortælle, at de unges vilkår og profiler er meget forskellige i de forskellige kommuner, og derfor er det bestemt heller ikke i kommunernes interesse at lave en kommission, som skal ensrette alle kommuner efter et fælles gennemsnit af måske ti kommuner.
Det er ikke i kommunernes interesse.
Det Konservative Folkeparti siger nej tak til forslaget om den her kommission, men vi er meget enige i mange af de målsætninger, som er nævnt, og også i mange af de udfordringer, som er beskrevet.